«Nexia-1» avtomobili va uning yaqinida bo‘lgan 2 ta «Damas» rusumli avtomashinalarga turli darajada zarar yetgan Bugun, 9 iyun kuni soat 09:55 da Toshkent viloyati Parkent tumani «Qayilma» MFY, Alisher Navoiy shohko‘chasida joylashgan avtomobillarga gaz quyish shoxobchalarining birida portlash sodir bo‘ldi. Favqulodda vaziyatlar vazirligi xabariga ko‘ra, «Nexia-1» rusumli avtomashinaga gaz quyish vaqtida unga o‘rnatilgan gazballonda yorilish hodisasi ro‘y bergan. Oqibatda, «Nexia-1» avtomobili va uning yaqinida bo‘lgan 2 ta «Damas» rusumli avtomashinalarga turli darajada zarar yetgan. Voqea joyiga FVV qutqaruvchilari va tegishli tashkilot vakillari yetib borgan. Vaziyat oqibatlari bartaraf etilmoqda. Hodisa oqibatida tan jarohati olgan va halok bo‘lganlar yo‘q.